Voertuie, kantore brand tydens betoging oor diensleweringŉ Brand is by die Sizakala-sentrum in Durban gestig (20 Julie 2020) (Foto: Verskaf deur eThekwini-stadsraad/ANA) ŉ Groep betogers het Maandagoggend in Durban staatseiendom aan die brand gesteek uit woede ná inwoners hul onwettige verbindings aan die elektrisiteitsnetwerk in ŉ nabygeleë buurt afgesny het, het die eThekwini-stadsraad gesê. Die stadsraad het in ŉ verklaring gesê ŉ brand is gestig by die Sizakala-sentrum in Lamontville en ses voertuie is ook aan die brand gesteek. Die kantore huisves onder andere die Suid-Afrikaanse agentskap vir maatskaplike sekerheid (Sassa) en ŉ kliniek van die provinsiale regering. Die betogers eis behoorlike elektrisiteitsinfrastruktuur. Die informele nedersetting is onder kragdrade en op grond wat aan die provinsiale regering behoort. Mxolisi Kaunda, burgemeester van eThekwini, het die verwoesting van staatseiendom veroordeel. “Ons respekteer die reg van mense om vreedsaam te betoog, maar ons beskou die jongste voorval in ŉ baie ernstige lig. Trouens, dit is anargie,” het hy gesê. “Hoe eis jy elektrisiteit en verwoes jy staatseiendom wat die gemeenskap help? Na ons mening is dit verraad en daar is nie enige hoeveelheid griewe wat dié onmenslike gedrag kan regverdig nie. Diegene wat verantwoordelik is, moet vervolg word; niks minder nie.” Kaunda het gesê die stad word geteister deur grondbesetters en dit lei tot onwettige elektrisiteit- en waterverbindings. “Gevolglik word ons transformators oorlaai en raak dan onklaar. Ons elektrisiëns is nietemin besig en het reeds die kragtoevoer herstel na gebiede wat deur dié onwettige gedrag geraak is.” Hy maan inwoners om hul griewe te lug, eerder as om aan gewelddadige betogings deel te neem.